P6_TA(2005)0194

Rammeaftalen — Europa-Parlamentet og Kommissionen

Europa-Parlamentets afgørelse om revision af rammeaftalen mellem Europa-Parlamentet og Kommissionen (2005/2076(ACI))

Europa-Parlamentet,

- der henviser til artikel 10 i traktaten om oprettelse af Det Europæiske Fællesskab og erklæring nr. 3, der er knyttet som bilag til slutakten fra den regeringskonference, der vedtog Nice-traktaten,

- der henviser til artikel III-397 i traktaten om en forfatning for Europa,

- der henviser til rammeaftalen om forbindelserne mellem Europa-Parlamentet og Kommissionen af 5. juli 2000 [1],

- der henviser til sin beslutning af 18. november 2004 om valg af Kommissionen [2],

- der henviser til Formandskonferencens beslutning af 14. april 2005,

- der henviser til udkastet til rammeaftale om forbindelserne mellem Europa-Parlamentet og Kommissionen (i det følgende benævnt "aftalen"),

- der henviser til forretningsordenens artikel 24, stk. 3, og artikel 120 samt bilag VI, punkt XVIII, nr. 4,

- der henviser til betænkningen fra Udvalget om Konstitutionelle Anliggender (A6-0147/2005),

A. der henviser til, at uddybningen af demokratiet i EU, som navnlig undertegnelsen af traktaten om en forfatning for Europa vidner om, kræver en styrkelse af forbindelserne mellem Europa-Parlamentet og Kommissionen samt øget parlamentarisk kontrol med den udøvende myndighed,

B. der henviser til, at proceduren i forbindelse med indsættelsen af den nuværende Kommission har øget den demokratiske legitimitet i EU's institutionelle system og styrket den politiske dimension i forbindelserne mellem de to institutioner,

C. der henviser til, at den nye aftale, som er blevet det forelagt, afspejler denne udvikling,

D. der henviser til, at nedenstående præciseringer til denne aftale er nødvendige,

E. der henviser til, at det forhandlingsforløb, der har ført til indgåelsen af en politisk aftale, tilsigter, at forhandlingsførelsen i fremtiden betros personer, som har et politisk mandat,

F. der henviser til, at interinstitutionelle aftaler og rammeaftaler har stor betydning, og at det derfor for at lette adgangen til dem og sikre åbenhed er afgørende, at alle eksisterende aftaler samles og offentliggøres som bilag til Parlamentets forretningsorden,

1. glæder sig, ud over den øgede sammenhæng og forenkling af strukturen, over følgende positive punkter i udkastet til den nye aftale:

a) de nye bestemmelser vedrørende eventuelle interessekonflikter (punkt 2);

b) ordningerne for udskiftning af en kommissær i løbet af mandatperioden (punkt 4);

c) garantien for, at de indstillede medlemmer af Kommissionen vil stille alle relevante oplysninger til rådighed under proceduren i forbindelse med godkendelse af Kommissionen (punkt 7);

d) indførelsen af en regelmæssig dialog på højt plan mellem Kommissionens formand og Formandskonferencen (punkt 10);

e) den fælles fastlæggelse af, hvilke forslag og initiativer der er af særlig interesse, på grundlag af Kommissionens lovgivnings- og arbejdsprogram og den flerårige interinstitutionelle programmering, samt garantien for, at Parlamentet vil blive holdt orienteret om Kommissionens handlinger på lige fod med Rådet (punkt 8 og 12);

f) forbedringen af oplysningerne fra Kommissionen om opfølgning af og hensyntagen til Parlamentets stillingtagen (punkt 14 og 31);

g) offentliggørelsen af relevante oplysninger vedrørende Kommissionens ekspertgrupper (punkt 16), forudsat at der tages hensyn til punkt 2 i nærværende afgørelse;

h) bekræftelsen af bestemmelserne vedrørende Parlamentets deltagelse i internationale konferencer og de nye specifikke henvisninger til donorkonferencerne og valgovervågning (punkt 19-25), med forbehold af udtalelsen i punkt 4 i nærværende afgørelse;

i) indføjelsen i aftalen af de forpligtelser (punkt 35), Kommissionen har indgået i forbindelse med gennemførelsesforanstaltningerne vedrørende sektoren for værdipapirer, bankvæsen og forsikring ("Lamfalussy-proceduren"), og af aftalen mellem Europa-Parlamentet og Kommissionen om gennemførelsesbestemmelser til komitologiafgørelsen [3], med forbehold af bemærkningerne i punkt 3 i nærværende afgørelse;

j) de forpligtelser, der er indgået vedrørende Kommissionens deltagelse i Parlamentets arbejde (punkt 37-39);

k) indsættelsen af en revisionsklausul i aftalen (punkt 43), når traktaten om en forfatning for Europa træder i kraft;

2. understreger betydningen af fuldstændig gennemsigtighed, for så vidt angår ekspertgruppernes sammensætning og aktiviteter (aftalens punkt 16), og anmoder Kommissionen om at anvende aftalen i denne ånd;

3. opfordrer Kommissionen til i lyset af sit forslag af 11. december 2002 at tage hensyn til de politiske retningslinjer, Parlamentet fastlægger ved udøvelse af sin ret til at blive inddraget i komitologiproceduren;

4. anser det for vigtigt, at Parlamentets medlemmer, der deltager i delegationer til internationale konferencer og andre forhandlinger, kan deltage i EU's interne koordineringsmøder, idet Parlamentet forpligter sig til at overholde reglerne om tavshedspligt, som er gældende for disse møder, og anmoder derfor Kommissionen om over for Rådet at støtte Parlamentets ønsker i denne retning;

5. fastholder, at Kommissionen ved forelæggelsen af de integrerede retningslinjer for den økonomiske politik og for beskæftigelsen skal sørge for, at der afsættes en periode på mindst to måneder, således at der kan finde en passende høring af Europa-Parlamentet sted;

6. godkender aftalen, som er vedføjet som bilag til nærværende afgørelse;

7. beslutter, at denne aftale skal vedføjes som bilag til Parlamentets forretningsorden og træde i stedet for bilag XIII og XIV;

8. pålægger sin formand at sende denne afgørelse og bilaget hertil til Kommissionen og Rådet samt medlemsstaternes parlamenter.

[1] EFT C 121 af 24.4.2001, s. 122.

[2] "Vedtagne tekster", P6_TA(2004)0063.

[3] Rådets afgørelse 1999/468/EF af 28.6.1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184 af 17.7.1999, s. 23).

--------------------------------------------------

BILAG

--------------------------------------------------